ไพลอนได้5งานรับรู้ปีนี้ทั้ง130ล.
PYLON รับงานใหม่เพิ่มอีก 5 โครงการ มูลค่า 130 ล้านบาท รับรู้ปีนี้ทั้งหมด
18 ก.ย. 2555

PYLON รับงานใหม่เพิ่มอีก 5 โครงการ มูลค่า 130 ล้านบาท รับรู้ปีนี้ทั้งหมด
นายบดินทร์ แสงอารยะกุล กรรมการรองผู้จัดการใหญ่ บริษัท ไพลอน หรือ PYLON ผู้ประกอบการธุรกิจรับเหมาก่อสร้างงานฐานรากชั้นนำในประเทศไทย เปิดเผยว่า ล่าสุดบริษัทได้รับการยืนยันการจ้างงานก่อสร้างโครงการต่างๆ เพิ่มเติมอีก 5 โครงการ รวมมูลค่า 129,911,188.28 บาท ซึ่งเป็นโครงการประเภทงานเสาเข็มเจาะ โดยจะทยอยรับรู้รายได้ทั้งหมดในปีนี้
นอกจากนั้น ยังอยู่ระหว่างการยื่นประมูลงานใหม่เพิ่มเติมอีก มูลค่าราว 1,100 ล้านบาท ซึ่งเป็นงานประเภทเสาเข็มเจาะและมีโอกาสชนะได้งานดังกล่าวประมาณ 20–30% ซึ่งจะทำให้มูลค่างานคงค้างในมือเพิ่มสูงขึ้น จากปัจจุบันที่บริษัทมีมูลค่างานคงค้างในมือจำนวน 900 ล้านบาท และจะทยอยรับรู้รายได้ในปีนี้ประมาณ 50% ที่เหลือทยอยรับรู้รายได้จนถึงปี 2557 
“ในช่วงครึ่งปีหลังถือได้ว่างานฐานรากเสาเข็มเจาะและงานก่อสร้างกลับสู่สภาวะปกติ มีงานไหลเข้ามาในตลาดจำนวนมากเมื่อเทียบกับช่วงครึ่งปีแรก จึงคาดว่าเป้าหมายรายได้ปีนี้ที่ตั้งไว้ที่ 1,200 ล้านบาท จะเป็นไปตามที่วางไว้ได้” นายบดินทร์ กล่าว